
Text rozhodnutia
Súd: Krajský súd Bratislava Spisová značka: 9Sp/73/2015 Identifikačné číslo súdneho spisu: 1015201301 Dátum vydania rozhodnutia: 08. 09. 2015 Meno a priezvisko sudcu, VSÚ: JUDr. Beata Jurgošová ECLI: ECLI:SK:KSBA:2015:1015201301.1 Uznesenie Krajský súd v Bratislave v právnej veci navrhovateľa: S.. Q. P., bytom L. XX, XXX XX G., proti odporcovi: Centrum právnej pomoci, Kancelária Bratislava, Nám. Slobody č. 12, 810 05 Bratislava, o preskúmanie zákonnosti rozhodnutia odporcu zo dňa 14.07.2015 sp. zn. 8309/2015 - KaBA, ČRZ: 44819/2015, takto r o z h o d o l : Krajský súd v Bratislave návrh o d m i e t a . Žiaden z účastníkov nemá právo na náhradu trov konania. o d ô v o d n e n i e : Navrhovateľ podal dňa 03.08.2015 na súde odvolanie proti rozhodnutiu odporcu zo dňa 14.07.2015 sp. zn. 8309/2015 - KaBA, ČRZ: 44819/2015, ktorým odporca prerušil konanie o nároku navrhovateľa a vyzval ho na odstránenie nedostatkov podania. Navrhovateľ namietal, že voči každému rozhodnutiu je v systéme práva Európskej únie prípustné odvolanie a žiadal, aby súd zrušil predmetné rozhodnutie odporcu a vec mu vrátil na nové konanie. Argumentoval tým, že nedostatky, na ktorých odstránenie ho odporca vyzýval už uviedol a navrhol, aby si správny orgán sám zabezpečil rozsudok Okresného súdu Bratislava I, č.k. 25C/39/2011-125 zo dňa 31.03.2014 a neotravoval navrhovateľa nekvalifikovanými úkonmi a obštrukciou konania. V zmysle poučenia rozhodnutia správny orgán podľa § 30 ods. 1 písm. d) Správneho poriadku konanie zastaví, ak účastník konania v určenej lehote neodstráni nedostatky svojho podania. Proti tomuto rozhodnutiu nie je podľa ustanovenia § 29 ods. 3 Správneho poriadku prípustný opravný prostriedok a toto rozhodnutie podľa ustanovenia § 248 písm. a) Občianskeho súdneho poriadku nepodlieha preskúmaniu súdom. Podľa § 250p O.s.p. ak je návrh podaný oneskorene alebo ho podá ten, kto naň nie je oprávnený, alebo ak sa napadá rozhodnutie, ktoré preskúmaniu nepodlieha, alebo ak navrhovateľ neodstránil vady, ktorých odstránenie súd nariadil a ktoré bránia vecnému vybaveniu návrhu, súd uznesením opravný prostriedok odmietne. Odvolanie proti uzneseniu je prípustné. Rozhodnutie odporcu, ktorým bolo konanie prerušené v zmysle § 29 ods. 1 Správneho poriadku je rozhodnutím o predbežnej otázke a uplatní sa vtedy, keď sa v konaní vyskytne prekážka, v dôsledku čoho určitý čas nemožno pokračovať v konaní. Ide o rozhodnutie procesnej povahy a je vecou vedenia konania, preto s odkazom na ustanovenie § 248 písm. a) O.s.p. súdy takéto rozhodnutia nepreskúmavajú. Pretože navrhovateľ podal opravný prostriedok proti rozhodnutiu odporcu, ktoré preskúmaniu nepodlieha, rozhodol súd tak, ako to je uvedené vo výrokovej časti tohto uznesenia. O náhrade trov konania súd rozhodol podľa § 146 ods. 1 písm. c/ O.s.p. v spojení s § 246c O.s.p. analogicky ako pri zastavení konania tak, že žiadnemu z účastníkov náhradu trov konania nepriznal. Poučenie: Proti tomuto uzneseniu možno podať odvolanie do 15 dní odo dňa jeho doručenia, prostredníctvom procesného súdu na Najvyšší súd Slovenskej republiky v Bratislave.

